Agyonlőtt egy dél-koreai tisztviselőt Észak-Korea
A dél-koreai halászati minisztérium 47 éves tisztviselője hétfőn délelőtt tűnt el egy megfigyelő hajóról. Utoljára 12 éve lőttek agyon Észak-Koreában dél-koreai civilt.
Észak-Korea agyonlőtt hétfőn egy dél-koreai tisztviselőt, majd a holttestét elhamvasztották – jelentette be csütörtökön a dél-koreai védelmi minisztérium, elítélve egyúttal az észak-koreai "brutalitást". A dél-koreai halászati minisztérium 47 éves tisztviselője hétfőn délelőtt tűnt el egy megfigyelő hajóról a két Korea tengeri határának közelében.

  Észak-Korea talált rá a saját területi vizein, brutálisan meggyilkolták, majd a holttestét elégették

– tudatta a dél-koreai védelmi tárca. Szöul magyarázatot követel a történtekre, és elvárja a felelősök megbüntetését, egyúttal leszögezi, hogy az incidensért minden felelősség Phenjant terheli.

Legutóbb 2008-ban lőttek agyon Észak-Koreában dél-koreai civilt. Akkor egy, az észak-koreai turista paradicsomnak számító Kumgang-hegyen nyaraló dél-koreai turistát öltek meg, aki lezárt területre tévedt.
civil Észak-Korea agyonlő Dél-Korea